b'\n_START_ARTICLE_\nGary Bettman\n_START_SECTION_\nIzobrazba in dru\xc5\xbeina\n_START_PARAGRAPH_\nBettman je \xc5\xa1tudiral industrijske in delovne odnose na Univerzi Cornell v Ithaci, kjer je postal \xc4\x8dlan judovske bratov\xc5\xa1\xc4\x8dine Alfa Epsilon Pi in diplomiral leta 1974. Po prejemu doktorskega naslova na Univerzitetni \xc5\xa1oli prava New York leta 1977 se je pridru\xc5\xbeil velikemu newyor\xc5\xa1kemu pravnemu podjetju Proskauer Rose Goetz & Mendelsohn._NEWLINE_Bettman je jud in \xc5\xbeivi z \xc5\xbeeno Shelli, s katero ima tri otroke - Lauren, Jordana in Brittany. Prebiva v Saddle Riverju. Njegov polbrat (imata isto mati) Jeffrey Pollack je komisar organizacije World Series of Poker._NEWLINE_Bettman se je pridru\xc5\xbeil NBA leta 1981, delal je predvsem v marketin\xc5\xa1kih in pravnih oddelkih. Postal je tretji najvi\xc5\xa1ji mo\xc5\xbe lige NBA in bil dolgoletni splo\xc5\xa1ni svetovalec lige ter njen podpredsednik. Bettman je odigral klju\xc4\x8dno vlogo pri razvoju sistema NBA Salary Cap, ki omejuje vi\xc5\xa1ino skupne pla\xc4\x8de za vse igralce nekega mo\xc5\xa1tva. Sistem je bil vpeljan v 80. letih in je v uporabi \xc5\xa1e danes.\n_START_SECTION_\nKomisar NHL\n_START_PARAGRAPH_\n1. februarja 1993 je Bettman prevzel delo prvega komisarja lige NHL, na tem polo\xc5\xbeaju je zamenjal Gila Steina. Lastniki so ga pooblastili za plasiranje lige na ameri\xc5\xa1ki trg, ustavitev delovnih nemirov, dokon\xc4\x8danje na\xc4\x8drtov \xc5\xa1iritve in modernizacije pogledov\xc2\xa0\xc2\xbbstare garde\xc2\xab\xc2\xa0med lastniki.\n_START_SECTION_\n\xc5\xa0iritev in premestitev\n_START_PARAGRAPH_\nKo je Bettman za\xc4\x8del z delom komisarja, se je liga \xc5\xbee raz\xc5\xa1irila z 21 na 24 mo\xc5\xa1tev do 1991 in \xc5\xa1e dve mo\xc5\xa1tvi sta bili naznanjeni, da se bosta ligi pridru\xc5\xbeili: Florida Panthers in Mighty Ducks of Anaheim, ki bi za\xc4\x8deli nastopati v ligi v sezoni 1993/94. Podobno kot prej\xc5\xa1nje, se je tudi tokratna \xc5\xa1iritev osredoto\xc4\x8dala na mo\xc5\xa1tva z juga ZDA. Krog \xc5\xa1iritve lige so zaklju\xc4\x8dili Nashville Predators (1998), Atlanta Trashers (1999), Minnesota Wild (2000) in Columbus Blue Jackets (2000). Tako je bilo v ligi 30 mo\xc5\xa1tev. Nadaljnja \xc5\xa1tiri mo\xc5\xa1tva so se med Bettmanovim mandatom preselila: Minnesota North Stars v Dallas (1993), Quebec Nordiques v Denver (1995), Winnipeg Jets v Phoenix (1996) in Hartford Whalers v Severno Karolino (1997)._NEWLINE_Pod Bettmanovim vodstvom se je liga osredoto\xc4\x8dila na \xc5\xa1iritev in preseljevanje mo\xc5\xa1tev na jug ZDA. S tem so posku\xc5\xa1ali odmev lige raz\xc5\xa1iriti \xc4\x8dez celotno dr\xc5\xbeavo. Rezultat liga\xc5\xa1ke politike je bila znatna rast priljubljenosti \xc5\xa1porta pri otrocih z juga ZDA, ki so igro igrali v vse ve\xc4\x8djem \xc5\xa1tevilu. Selitev na ju\xc5\xbene trge se je zna\xc5\xa1la pod plazom kritik navija\xc4\x8dev iz Kanade in severa ZDA, ki so objokovali selitev iz\xc2\xa0\xc2\xbbtradicionalnih hokejskih tr\xc5\xbei\xc5\xa1\xc4\x8d\xc2\xab._NEWLINE_Bettmana so prav tako obto\xc5\xbeili, da ima\xc2\xa0\xc2\xbbanti-kanadske\xc2\xab\xc2\xa0te\xc5\xbenje, kar so kritiki utemeljevali z njegovo o\xc4\x8ditno nepripravljenostjo prepre\xc4\x8diti selitev mo\xc5\xa1tev iz Quebec Cityja in Winnipega. Prav tako so kritizirali neuspe\xc5\xa1no prodajo Nashville Predatorsov v kanadski Hamilton leta 2007. Jim Balsillie, ki je bil zainteresiran za nakup mo\xc5\xa1tva, je Bettmana obto\xc5\xbeil, da je Predatorse prisilil v konec pogajanj z njim. Bettmana so v tej smeri osme\xc5\xa1ili z likom\xc2\xa0\xc2\xbbHarryja Buttmana\xc2\xab\xc2\xa0v kanadskem filmu Bon Cop, Bad Cop iz leta 2006. Kljub temu pa se je Bettman mo\xc4\x8dno zavzemal za Na\xc4\x8drt pomo\xc4\x8di Kanadi, z dogovorom, po katerem ameri\xc5\xa1ka mo\xc5\xa1tva odvajajo denar za podporo \xc5\xa1tirim kanadskim mo\xc5\xa1tvom z majhnimi tr\xc5\xbei\xc5\xa1\xc4\x8di - Calgaryju, Edmontonu, Ottawi in Vancouvru.\n_START_SECTION_\nOdpust dela 1994/95\n_START_PARAGRAPH_\n\xc4\x8ceprav so Bettmanu nalo\xc5\xbeili, naj ustavi delavske probleme v ligi, pa je liga dvakrat odpustila svoje igralce med njegovim mandatom. NHL odpust dela 1994/95 je trajal 104 dni, sezona se je zato skraj\xc5\xa1ala s 84 na 48 tekem. Najbolj pere\xc4\x8d problem med odpustom je bila \xc5\xbeelja, da bi podprli manj\xc5\xa1a mo\xc5\xa1tva z manj perspektivnimi tr\xc5\xbei\xc5\xa1\xc4\x8di. Pod Bettmanom so lastniki vztrajali pri omejitvi pla\xc4\x8d, spremembi v prosto zastopstvo in razsodbo glede \xc5\xbeelja omejitve okrepljenih pla\xc4\x8d, zdru\xc5\xbeenje pa je predlagalo luksuzni dav\xc4\x8dni sistem. Pogajanja so bila na trenutke zaostrena, \xc5\xa1e posebej ko je Chris Chelios Bettmanu izrekel slavno gro\xc5\xbenjo, v kateri je namignil, da naj bo ta\xc2\xa0\xc2\xbbzaskrbljen glede svoje dru\xc5\xbeine in njegovega blagostanja\xc2\xab, in nadaljeval z:\xc2\xa0\xc2\xbbNekateri ponoreli navija\xc4\x8di, ali celo kak\xc5\xa1en igralec [...] bi lahko vzeli stvari v svoje roke in iztuhtali, da bi bilo Bettmana najbolje odstraniti.\xc2\xab_NEWLINE_Zasilni kompromis, ki so ga izpogajali, je re\xc5\xa1il sezono v januarju 1995. Medtem ko lastnikom ni uspelo dose\xc4\x8di polne omejitve pla\xc4\x8d, je zdru\xc5\xbeenje podprlo omejitev pla\xc4\x8d novincem, spremembe pri razsodbi in restriktivna pravila za prosto zastopstvo, ki bi onemogo\xc4\x8dila igralcu neomejeno prosto zastopstvo vse do starosti 31 let. Dogovor je sprva izgledal kot zmaga lastnikov.\n_START_SECTION_\nOdpust dela 2004/05\n_START_PARAGRAPH_\nPo koncu dogovora leta 2004 so lastniki trdili, da so igralske pla\xc4\x8de zrasle bistveno hitreje kot prora\xc4\x8duni klubov in da je liga izgubila preko 300 milijonov US$ v sezoni 2002/03._NEWLINE_Posledi\xc4\x8dno je 15. septembra 2004 Bettman oznanil, da so lastniki zopet odpustili igralce pred za\xc4\x8detkom sezone 2004/05. Tri mesece pozneje je Bettman naznanil odpoved celotne sezone z besedami:\xc2\xa0\xc2\xbbMoja \xc5\xbealostna dol\xc5\xbenost je, da oznanim, da zaradi neuskladitve stali\xc5\xa1\xc4\x8d in neuspelega iskanja re\xc5\xa1itve ni ve\xc4\x8d prakti\xc4\x8dno izvajati vsaj skraj\xc5\xa1ano sezono. Skladno s tem mi ne preostane ni\xc4\x8d drugega kot to, da razglasim uradno odpoved igranja.\xc2\xab\xc2\xa0NHL je tako postala prva severnoameri\xc5\xa1ka profesionalna \xc5\xa1portna liga, ki je odpovedala kako sezono zaradi odpusta dela._NEWLINE_Od leta 1994 je bilo izhodi\xc5\xa1\xc4\x8de lastnikov osredoto\xc4\x8deno predvsem na potrebo po omejitvi pla\xc4\x8d. V poskusu zagotovitve solidarnosti med lastniki so guvernerji lige izglasovali Bettmanu pravico, da lahko enostransko vlo\xc5\xbei veto na vsako odlo\xc4\x8ditev zdru\xc5\xbeenja lige, \xc4\x8de ima podporo vsaj osmih lastnikov. Igralci so sprva zagovarjali luksuzni dav\xc4\x8dni sistem in 5\xc2\xa0% zmanj\xc5\xa1anje pla\xc4\x8d igralcem - slednje je na koncu pristalo pri 24\xc2\xa0%. Zaradi prete\xc4\x8de gro\xc5\xbenje odpovedi sezone so igralci sprejeli omejitev pla\xc4\x8d, a se obe strani nista uspeli dogovoriti glede \xc5\xa1tevilk pred kon\xc4\x8dnim rokom._NEWLINE_Po odpovedi sezone so pogajanja hitro napredovala, ker je spor v zdru\xc5\xbeenju samem privedel do tega, da sta predsednik NHLPA Trevor Linden in nadrejeni direktor Ted Saskin vsko\xc4\x8dila v pogajanja namesto izvr\xc5\xa1ilnega direktorja Boba Goodenowa. Goodenow je s polo\xc5\xbeaja odstopil julija 2005. Do prve polovice julija sta obe strani privolili v nov kolektivni pogajalski sporazum. Sporazum je vklju\xc4\x8deval radikalno omejitev pla\xc4\x8d, ki bi bila vezana na odstotek rasti liga\xc5\xa1kega prora\xc4\x8duna, 24\xc2\xa0% zni\xc5\xbeanje pla\xc4\x8d in prosto zastopstvo po sedmih letih igranja. Potem ko so Bettmana leta 2004 mo\xc4\x8dno kritizirali kot enega najslab\xc5\xa1ih mened\xc5\xbeerjev, ker je odpovedal celotno sezono, so ga leta 2005 hvalili kot enega najbolj\xc5\xa1ih, ker je zagotovil\xc2\xa0\xc2\xbbfinan\xc4\x8dno varnost\xc2\xab\xc2\xa0ligi.\n_START_SECTION_\nTelevizija\n_START_PARAGRAPH_\nBettman je hitro izpolnil enega od svojih ciljev - zagotovitev stalnega medijskega prena\xc5\xa1alca tekem, ko je s televizijsko hi\xc5\xa1o Fox Broadcasting Company podpisal petletno pogodbo, vredno 155 milijonov US$, po kateri je dobil FOX pravice prena\xc5\xa1anja vseh tekem za\xc4\x8den\xc5\xa1i s sezono 1994/95. Pogodba je bila velikanskega pomena, saj so pod predsednikom Johnom Zieglerjem dolgo mislili, da je nemogo\xc4\x8de izpeljati pogodbo s kako televizijsko hi\xc5\xa1o. Pogodba s FOX-om je verjetno najbolj znana po plo\xc5\xa1\xc4\x8dku Foxtrax, ki je bil po trditvah Fox Sports-a na\xc4\x8deloma precej priljubljen, a je dvignil kar nekaj prahu pri dolgoletnih privr\xc5\xbeencih igre._NEWLINE_Kanadsko ob\xc4\x8dinstvo je razburila odlo\xc4\x8ditev lige, da pravice prena\xc5\xa1anja tekem in na\xc4\x8drtovanja tekem kon\xc4\x8dnice proda FOX-u in ne kanadskemu CBC-ju. Novinar \xc4\x8dasnika Montreal Gazette Pat Hickey je na to temo zapisal, da je bil urnik tekem\xc2\xa0\xc2\xbb\xc5\xa1e en primer, kako NHL obra\xc4\x8da hrbet dr\xc5\xbeavi, ki je hokej na ledu in njegove navija\xc4\x8de izumila.\xc2\xab Kontroverznost se je ponovila leta 2007, ko je CBC znova prejel drugorazredni status napram Versusu, ki je prena\xc5\xa1al kon\xc4\x8dnico._NEWLINE_\xc4\x8ceprav je gledanost upadla, je Bettman leta 1998 izpogajal petletno pogodbo s televizijskima hi\xc5\xa1ama ABC in ESPN, vredno 600 milijonov US$. Ta pogodba je bila tudi najvi\xc5\xa1ja televizijska pogodba, ki jo je NHL kadarkoli podpisal. 120 milijonov US$ na sezono, ki sta jih pla\xc4\x8devala ABC in ESPN za pravice prenosov tekem, je predstavljalo nepredstavljivo veliko denarja v primerjavi s 5,5 milijona US$, ki jih je liga prejela za televizijske prenose v sezoni 1991/92._NEWLINE_Kljub temu pa je sre\xc4\x8dna roka liga s televizijskimi pogodbami po dogovoru z ABC zamrla. Leta 2004 je liga uspela pridobiti le sponzorja za delitev stro\xc5\xa1kov - televizijsko hi\xc5\xa1o NBC, ki pa ni ligi za prenose tekem neposredno pla\xc4\x8dala nobenega denarja. Prav tako je po odpustu dela 2004/05 ESPN zavrnil mo\xc5\xbenost pla\xc4\x8devanja 60 milijonov US$ za pravice prenosov tekem v sezoni 2005/06. \xc4\x8ceprav so pri ESPN-ju upali na ohranitev pravic za prenose tekem NHL, so ocenili, da je cena previsoka. Kljub temu pa je Bettman uspel izpogajati pogodbo s Comcastom za predvajanje tekem na programu Outdoor Life Network, ki se danes imenuje Versus. Triletna pogodba je prinesla 207,5 milijona US$. Na ra\xc4\x8dun selitve k Versusu je Bettman prejel kar nekaj kritik, ker je bilo splo\xc5\xa1no mnenje, da je liga izgubila precej izpostavljenosti od selitve k bistveno manj\xc5\xa1emu televizijskemu operaterju.\n_START_SECTION_\nXM satelitski radio\n_START_PARAGRAPH_\nBettman vodi enourno tedensko radijsko oddajo na NHL Home Ice (XM 2004). Oddaja omogo\xc4\x8da navija\xc4\x8dem, da spregovorijo neposredno s komisarjem in mu postavijo razna vpra\xc5\xa1anja, komentarje ali pomisleke glede igre hokeja.'